**Uotilanrinteen peruskoulun yhteisöllinen oppilashuoltoryhmä 28.10.15**

Läsnä: Tanja Nurmi, Kati Sipiläinen, Maarit Saaristo, Marika Rintala, Susanna Saari, Marja Nurminen, Sanna Tauluvuori, Leena Javanainen, Tarmo Hotanen (oppilaskunnan toimintaa käsiteltäessä), Katri Maajärvi (oppilaskunnan toimintaa käsiteltäessä) ja Sari Ågren (pj. & siht.).

**MUISTIO**

1. **Oppilaskunnan toiminta ja yhteistyö**

Oppilaskunnan hallituksen puheenjohtaja sekä ohjaava opettaja olivat esittelemässä oppilaskunnan toimintaa. Oppilaskunnan toiminta on sisältänyt konsertti- ja tapahtumajärjestelyitä, taksvärkkikeräyksen suunnittelua ja kyselyjä/lausuntoja yhteisistä asioista. Tavoitteena toiminnalla on ollut kouluviihtyvyyden ja yhteenkuuluvaisuuden lisääminen. Kulunut lukukausi on luonut haastetta oppilaskunnan toiminnallekin koulun hajasijoittelun vuoksi. Kävimme läpi myös oppilaskunnan hallituksen jäsenien valintamenetelmän. Yhteistyötä oppilashuoltoryhmän kanssa oppilaskunnan taholta on tehty lähinnä ryhmässä edustamisen muodossa. Jatkossa oppilaskuntaa ajateltiin hyödynnettävän hyvinvoinnin kyselyiden ja arvioinnin merkeissä. Kevään myötä ja koulukuvion selvittyä voisi oppilaskunnan hallitus myös selvittää oppilaiden toiveita uuden koulun suhteen. Oppilaskunnan hallituksen puolelta toiveena oli, että oppilaskunnan kautta kartoitettaisiin oppilaiden mielipiteitä eri asioihin useamminkin kuin tällä hetkellä.

Oppilaskunnan hallitusta kehotettiin harkitsemaan toimintasuunnitelman tekemistä toiminnan kokonaiskuvan selkiyttämiseksi sekä toiminnan arvioinnin helpottamiseksi. Tulevassa kunnan OPS:ssa se saattaa tulla velvoittavaksi.

1. **Hyvinvointivuosikello**

Täydennettiin viime kerralla aloitettua vuosikelloa lisäämällä siihen ehkäisyneuvolakäynnit, nuorisoseula, fiilari-toiminta ja viestintä (wilma, pedanet). Lisäksi tarkennettiin eri asioiden sijoittumista kelloon. Samalla käytiin lyhyesti läpi vuosikellon tarkoitusta koulun hyvinvointikokonaisuuden hahmottajana, kehittämistyön pohjana, tiedon välittäjänä sekä tietosivuna oppilashuoltosuunnitelmaan sekä koulun toimintasuunnitelmaan. Sari Å siirtää suunnitelman sähköiseen muotoon seuraavaksi kerraksi.

1. **Fiilari-toiminta**

Koulussa syksyn myötä aloitettu fiilari-toiminta ei ole kaikilta osin vastannut odotettua eikä kaikki ole katsoneet toimintamallin olleen tarkoituksenmukainen. Päätettiin, että opettajaedustajia kutsutaan mukaan fiilari-palaveriin keskustelemaan asiasta ja toiminnan kehittämisestä. Palaveri pidetään maanantaina 2.11. klo 12 rehtorin huoneessa.

1. **Lastensuojeluilmoituksen tekeminen**

Lastensuojeluilmoituksen tekeminen on aiheuttanut koululla epäselvyyttä, sillä aiemmin vallalla ollutta koulun käytäntöä on syksyn mittaan muutettu. Lastensuojeluilmoituksen tekemiseen ei voi velvoittaa ennaltamäärättyä henkilöä vaan sen tekee aina se henkilö, jolle huoli lapsesta nousee. Erityisesti ryhmässä pohdittiin tilannetta, jossa kysymyksessä on runsaat poissaolot/ oppivelvollisuuden laiminlyönti. Koulun tulee noudattaa kunnallista suunnitelmaa ja pyrkiä puuttumaan poissaoloihin jo varhaisessa vaiheessa. Opettajan ja huoltajien yhteistyön lisäksi koolle voidaan kutsua asiantuntijaryhmä, jonka kokoontuessa päätetään, kuka ryhmän jäsenistä ilmoituksen tarpeen vaatiessa tekee. Opettaja voi aina ottaa yhteyttä kuraattoriin konsultoidakseen, miten hänen tulisi tilanteessa toimia. Asiaa selkiytetään vielä opettajille ja tarpeen vaatiessa kirjataan asia tarkemmin oppilashuoltosuunnitelmaan.

1. **Tea-viisari**

Täytettiin yhteisesti THL:n kyselylomaketta, jonka vastaukset kootaan TEA-viisariin.

1. **Seuraava kokous**

Seuraava kokous pidetään keskiviikkona 2.12. klo 13.15 alkaen rehtorin huoneessa. Aiheina silloin ovat vuosikello, tukioppilastoiminta sekä koulukohtaisen oppilashuoltosuunnitelman päivitykset.